سرمد الجراح
في يوم القيامه الموعود, بدأت محاسبة الخلائق, وعندما جاء سره العراقيين, أمر الرب بجلب شخص واحد من بين كل مليون مواطن لمحاسبته, لأنهم متشابهون في الحياة والممات وحتى في تاريخ الولاده
فجيئ بأحدهم ليحاسب عن المليون اللذين خلفه
الرب: أنته عراقي؟
العراقي: (بينه وبين نفسه: لا هوايه تعرف الغيب). إي عراقي قابل نرويجي
الرب: لاتدردم تره أحطك ويه أعضاء البرلمان بالسبتتنك. احجي شسويت بدنياتك, غير اللواكه واللطم
العراقي: ربي غير اتلوك وأداري خبزتي, وألطم حتى الحسين يرضى عني وبلكي يقنعك تغفرلي وتذبني بالجنه
الرب: اولا الحسين كاعد بالجنه وساد بابه وكاتب قطعه لا تزعجوني, ومايريد يشوف خلفكم, وثانيا انته شقدمت للبشريه
العراقي: هاي غير ورطه, عمي انته قابل خالقني بطوكيو حتى تسألني هيج سؤال. شو شامرني بعفج, حافي وماعندي عشه
الرب: مو انطيتك عقل تفكر بيه ليش ماحاولت تغيير من وضعك
العراقي: حاولت هوايه, لكن انته ماناطيني موهبة اللواكه العلنيه
الرب: هاي شنو النوب
العراقي, اكو نوعين لوكيه بالعراق, لوكيه بالسر يعني بينهم وبين المسؤول, وهذوله ماكو اكثر منهم, بس لواكتهم ما توكلهم خبز. اما اللواكه العلنيه فهذي الموهبه تخلي صاحبها يصير بوق ودنبك ودف للمسؤول بدون خجل او خوف
الرب: ديلله هذا شتحجي وياه, يدور مواهب, على اساس لو مسويه لاعب تنس بعفج, جان اخذ ومبلدون. ولك مو جنت اشوفك كاضي وكتك كله بالكهاوي تلعب بخشمك.
هسه كلي شلون جنت قابل بعيشتك الزفره
العراقي: -هذا شبيه لوما هوه قاسم هالعيشه إلي-. ربي يمعود مو انته جبتني وحطيتني بنص هل المزبله, شسوي يعني؟ وجنت يوميه اندعيلك بلكي توفقني لو ترزقني, وانته مطنشني
الرب: ولك انته مخبل؟ شفتني فد يوم نزلت وساعدت احد؟ مو كل البشر اللي صار براسهم خير, اشتغلوا واعتمدوا على نفسهم. بس اريد اعرف ليش قبلت بهل عيشه؟
العراقي: صبرت, مو انته كايل, إن الله مع الصابرين. الضاهر بهاي انضربنه بوري معدل, لأن كلما نصبر كلما يطيح حظنه أكثر
الرب: صدك دماغ ماعدكم, أكو فرق بين الصابر المجبور, وبين الساكت والراضي بطيحان الحظ, مايفيد بيكم, يله دروح على جنة العراقيين وخلصني
العراقي: ربي سمعت يكولون جنة العراقيين كلها عجاج ومابيها كهرباء!! عود ليش
الرب: مو بس هاي ومخليلكم المقتل, حتى تلطمون دوم, لأن سويت لكل بلد جنه من الاشياء اللي جانوا متعودين عليها ويحبوها, حتى ما يضوجون ويصير بيهم هوم سك, وسويت النار من الاشياء اليكرهوه وما يحبوها
ألعراقي: زين ربي ممكن سؤال, شنو يكرهون الهولنديين
الرب: يكرهون الغش والكسل والوساخه والمطر
العراقي: كل هل النعيم بجهنمهم, ربي دخيلك ربي, وديني لجهنم الهولندين, لأن اليكرهوه هذوله هوه الجنه مالتنه. على كولت الشاعر: نارك ولا جنة هلي